**НАЦРТ**

На основу члана 14. 20. 32. и 90. Закона о локалној самоуправи („Сл. гласник РС“, број 129/07, 83/14-др.закон, 101/16-др.закон, 47/18 и 111/21-др.закон) и члана 7. 8. 15. и 40. Статута општине Владичин Хан („Сл. гласник града Врања“, бр. 7/24-пречишћени текст) Скупштина општине Владичин Хан, на седници одржаној дана \_\_\_\_\_\_\_\_\_\_\_\_\_\_\_. године, донела је

**ОДЛУКУ**

**О ИЗГЛЕДУ И УПОТРЕБИ СИМБОЛА ОПШТИНЕ ВЛАДИЧИН ХАН**

I ОСНОВНЕ ОДРЕДБЕ

**Члан 1.**

Овом одлуком утврђују се симболи, изглед симбола, уређује се употреба симбола Општине Владичин Хан (у даљем тексту: Општина) и надзор над спровођењем ове одлуке.

**Члан 2.**

Симболи Општине су грб и застава (у даљем тексту: Симболи Општине).

Симболима Општине се представља Општина.

Симболи Општине се могу истицати само уз државне симболе.

У службеним просторијама органа Општине истичу се само симболи Општине и државни симболи.

Грб и застава Општине употребљавају се заједно са грбом и заставом Републике Србије и то по следећем редоследу, спреда гледано с леве на десну страну: грб и застава Републике Србије, па онда грб и застава Општине.

**Члан 3.**

Симболи Општине могу се употребљавати на начин којим се не нарушава углед Општине.

Симболи Општине могу да се употребљавају само у облику и садржини који су утврђени овом одлуком.

Симболи Општине не смеју да се употребљавају непримерено, недолично, односно на начин који вређа јавни морал и углед грађана општине Владичин Хан.

**Члан 4.**

У случајевима прописаним овом Одлуком поједини симболи Општине могу се употребљавати уз сагласност Скупштине општине Владичин Хан (у даљем тексту: Скупштина општине), на начин и у случајевима прописаним овом Одлуком.

Скупштина општине даје сагласност из става 1. овог члана на основу стручног мишљења Комисије за давање стручног мишљења о употреби симбола Општине (у даљем тексту: Комисија).

Комисију из става 3. овог члана образује Општинско веће општине Владичин Хан (у даљем тексту: Општинско веће).

Комисија има председника и четири члана који се бирају на период од четири године.

II ГРБ ОПШТИНЕ

**Члан 5.**

Грб Општине користи се у три нивоа - као Основни (мали), Средњи и Велики грб.

*Основни (мали) грб*

Основни грб Општине је варјашки штит у белој боји на којем се налази вертикална плава пруга и две таласасте тање пруге с обеју њених страна, градећи тако крстолику форму. Преко ове крстолике форме по дијагоналама штита укрштени су архијерејско жезло и штап (патерица), а преко њих налази се владичанска митра надвишена часним крстем са четири оцила. Све три инсигније су у златној боји.

*Средњи грб*

Средњи грб чине штит описан у претходном ставу, бедемска круна, венац и лента. Бедемска круна је златна и без мерлона. Венац чине гране цера и букве. Грана цера налази се на левој страни посматрача тј. на десној хералдичкој страни и садржи лишће у жутој (јесењој) боји и жиреве цера, док се грана букве налази на десној страни посматрача тј. на левој хералдичкој страни и садржи лишће у зеленој боји и жиреве букве. Испод штита налази се бела лента са натписом „Владичин Хан“.

*Велики грб*

Велики грб чине штит описан у ставу 2 овог члана, бедемска круна описана у претходном ставу, чувари, постамент и лента. На левој страни посматрача тј. на десној хералдичкој страни налази се стојећа фигура Светог кнеза Лазара обученог у владарску одору са круном, у иконичном визанстијском стилу. Кнез Лазар у својој десној руци држи модел храма Св.Кнеза Лазара из Владичиног Хана, а својом левом руком држи копље за заставом Републике Србије. На десној страни посматрача тј. на левој хералдичкој страни налази се фигура Владике Пајсија у монашкој одећи са панакамилавком на глави, који у својој левој руци држи идеализовани модел хана – грађеног објекта, угоститељске функције, у балканском стилу, намењеног смештају путника и каравана у прошлости, док својом десном руком држи копље са крстом на врху и заставом општине. Постамент се састоји од два стеновита узвишења покривена зеленом вегетацијом која симболишу Грделичку клисуру на којима стоје чувари штита, између који се налази стилизована река Морава у облику три тање таласасте пруге једна испод друге од којих су две у плавој а средишња у белој боји, док се иза њих и штита налази планина Кукавица покривена зеленом вегетацијом. Лента са натписом „1207 Владичин Хан 1878“ налази се подно постамента и својим крајевима обмотава стеновита узвишења.

Ликовна интерпретација описа композиције, односно садржаја Основног (малог), Средњег и Великог грба из овог члана је у **Прилогу 1** - Ликовна интерпретација симбола Општине Владичин Хан, уз ову одлуку и чини њен саставни део.

Образложење ликовне интерпретације симбола Општине дато је у  **Прилогу 2** - Образложење ликовне интерпретације односно изгледа симбола Општине, уз ову одлуку и чини њен саставни део.

**Члан 6.**

Еталон (изворник) Основног (малог), Средњег и Великог грба Општине и графички стандарди за њихово приказивање утврђују се овом Одлуком у Прилогу 3 - Еталон и графички стандарди симбола Општине уз ову одлуку и чини њен саставни део.

Еталон (изворник) и графички стандарди симбола Општине из става 1. овог члана чува се у Општинаској управи - Одељењу за општу управу, заједничке послове и послове органа општине.

Обликовање симбола Општине за употребу врши се у складу са еталоном (изворником) и графичким стандардима симбола Општине за његово приказивање.

III УПОТРЕБА ГРБА ОПШТИНЕ

**Члан 7.**

Зависно од намене, Основни, Средњи и Велики грб Општине могу се приказивати само сагласно еталону (изворнику) и датим графичким стандардима, у прописаним бојама, црно-белој техници или у рељефу, независно од материјала и димензија.

**Члан 8.**

Грб Општине не може да се употребљава као робни или услужни жиг, узорак или модел, нити као било који други знак за обележавање робе или услуга.

Грб Општине не сме да се употребљава ако је оштећен или својим изгледом неподобан за употребу.

Грб Општине којем су измењени поједини елементи, али својим изгледом асоцира на грб Општине, не сме да се користи.

**Члан 9.**

Употреба грба Општине у уметничком стваралаштву и у васпитно-наставне сврхе слободна је, под условом да се не противи добром укусу, друштвеним и моралним нормама, хералдичкој пракси, традицији и овој одлуци.

**Члан 10.**

Ако се грб Општине користи као мотив у другим ознакама, амблемима или грбовима, на грбу Општине или на пољу са грбом Општине не сме бити:

* никаквих фигура преко основне композиције чиме би грб Општине био делимично заклоњен;
* било каквих знакова који би указали да грб не припада Општини;
* бордура, натписа или промена боја (тинктура, емајла) или метала.

Коришћење издвојених мотива из грба Општине не сматра се коришћењем грба Општине.

Коришћење грба истоветне хералдичке композиције са грбом Општине, а измењених боја (тинктура, емајла) и метала; делимично измењене композиције која је и поред те измене задржала битне препознатљиве карактеристике (на пример: промена пропорција композиције, промена стилизације, инверзија боја или метала и сл.); коришћење најмање два препознатљива мотива (штит, владика Пајсије, модел хана (конак) и сл.), сматра се директном алузијом на грб Општине и подлеже обавези прибављања сагласности Скупштине општине.

Истицање грба

**Члан 11.**

Велики грб Општине је ознака и симбол Општине, а истиче се на згради Општине, у службеним просторијама председника Скупштине општине, заменика председника Скупштине општине, председника општине и заменика председника општине, секретара Скупштине општине, у Великој и Малој сали општине, као и у посебно свечаним приликама када се истичу значај и традиција Општине.

Средњи грб Општине је и службени грб Општинске управе и може се истаћи у службеним просторијама Општинске управе, у службеној је употреби чланова Општинског већа, начелника Општинске управе, помоћника председника општине и општинског правобраниоца Општине.

Основни (мали) грб Општине може се истаћи у службеним просторијама и на зградама јавних предузећа, установа и организација чији оснивач је Општина.

По правилу, на граници територије Општине истиче се Велики грб, а на улазу у насељено место Владичин Хан истиче се Средњи грб.

Основни грб може се истицати и на таблама са називима улица на територији Општине.

Грб Општине може бити истицан на јавним местима, на отвореном и у затвореном простору, за време трајања манифестација од значаја за Општину када се истичу значај и традиција Општине.

Грб Општине може се истицати на туристичким и другим картама и мапама, инфо и другим таблама, као и осталим облицима истицања и презентације Општине и њених јавних предузећа и установа

Коришћење грба

**Члан 12.**

Велики грб могу садржати дописи и друга службена акта која упућују државним органима или правним и физичким лицима, органи Скупштина општине и Председник општине, односно председник Скупштине општине, заменик председника Скупштине општине, председник општине и заменик председника општине.

Велики грб могу садржати акта која доносе органи Скупштина општине и Председник општине, односно председник Скупштине општине и председник општине.

Велики грб садрже и повеље, плакете и друга признања, која у име Општине додељује Скупштина општине или председник општине.

Велики грб се може користити као ознака на одборничкој легитимацији одборника Скупштине општине.

Средњи грб могу садржати меморандум дописа, службених аката и аката која доносе органи Општине и то: Општинско веће, Општинска управа и Општинско правобранилаштво општине.

Основни грб се може користити као ознака на службеној легитимацији запослених у Општинској управи, службеном оделу запослених у Општинској управи који у складу са посебним прописима носе службена одела као и на службеним возилима.

Грб Општине могу користити званични представници и делегације Општине када учествују на манифестацијама које се одржавају у другим општинама и градовима у земљи и иностранству.

Запослена лица у Општинској управи могу отискивати само Основни грб на службеним визит-картама, а изабрана и постављена лица могу отискивати Средњи грб на службеним визит-картама, осим председника Скупштине Општине, заменика председника Скупштине Општине, председника Општине и заменика председника Општине који могу отискивати Велики грб Општине.

**Члан 13.**

Грб Општине утискује се, односно штампа на предметима који се дају у репрезентативне сврхе, као и на званичној позивници и честитки, и сл.

**Сагласност на употребу основног грба**

**Члан 14.**

Правном лицу, односно предузетнику, изузетно може се дати сагласност да Основни грб Општине употреби као украс, као део незаштићеног знака или у комерцијалне сврхе.

Сагласност на употребу Основног грба Општине правном лицу, односно предузетнику, може се дати уколико је делатност правног лица, односно предузетника, од значаја за Општину.

Јавном предузећу, установи и другој организацији чији је оснивач Општина може се дати сагласност за употребу и Великог и Средњег грба.

Сагласност на употребу Грба Општине даје Скупштина општине.

**Члан 15.**

Захтев за давање сагласности на употребу Грба Општине у сврхе из члана 14. ове одлуке подноси се Општинској управи - Одељењу за општу управу, заједничке послове и послове органа општине.

Подносиоци захтева за давање сагласности на употребу Грба Општине прилажу:

* захтев (који посебно садржи назив, адресу, ПИБ и матични број правног лица односно предузетника);
* образложење захтева (намена за коју се тражи сагласност на употребу Грба Општине);
* програмске циљеве;
* време за које се тражи употреба Грба Општине;
* графички приказ начина и места употребе, као и пратећег садржаја уз Грб Општине;
* наслов, поднаслов или пратећи текст уз који ће се аплицирати Грб Општине;
* ако је у питању комерцијализација: тираж производа, место и начин продаје.

Одељење за општу управу, заједничке послове и послове органа општине дужно је да по службеној дужности прибави и следећу документацију неопходну за одлучивање:

* извод из одговарајућег регистра за упис правног лица, односно предузетника;
* обавештење о измиреним обавезама према Општини по основу изворних јавних прихода.

Подносиоци захтева за давање сагласности на употребу Грба Општине који су у поступку оснивања, прилажу:

* захтев (који посебно садржи име и презиме, за домаће физичко лице фотокопија личне карте, а за страно фотокопија пасоша);
* оснивачки акт и Статут уколико се оснива правно лице;
* образложење захтева (намена за коју се тражи сагласност на употребу Грба Општине;
* програмске циљеве;
* време за које се тражи употреба Грба Општине;
* графички приказ начина и места употребе, као и пратећег садржаја уз Грб Општине;
* наслов, поднаслов или пратећи текст уз који ће се аплицирати Грб Општине;
* ако је у питању комерцијализација: тираж производа, место и начин продаје.

Субјекти који траже да Грб Општине користе изван службене интерпретације из еталона дужни су да претходно презентирају идејно решење интерпретације за коју траже сагласност.

**Члан 16.**

Одељење за општу управу, заједничке послове и послове органа општине у року од седам дана од дана пријема захтева доставља исти Комисији ради стручне обраде.

**Члан 17.**

У случају да се из захтева и достављене документације не може закључити да ли је делатност правног лица, односно предузетника од значаја за Општину, Комисија може од подносиоца захтева да тражи додатну документацију која може бити од значаја за решавање по поднетом захтеву (оверену копију јавних признања и награде које су добили за свој рад - деловање и др.).

Подносилац захтева дужан је да тражену документацију достави Комисији у року од седам дана од дана пријема захтева Комисије.

**Члан 18.**

Комисија приликом стручне обраде захтева, а у циљу давања стручног мишљења, поред општег слободног утиска о предлогу (слободне процене), узима у обзир и:

* обављање делатности од значаја за Општину;
* обављање делатности којима се унапређује културно стваралаштво и очување културне баштине Општине;
* поштовање утврђеног еталона (изворника);
* намену за коју се тражи употреба Грба Општине;
* хералдичку исправност интерпретације Грба Општине;
* естетску вредност предлога;
* начин употребе Грба Општине (погодност места употребе).

**Члан 19.**

Комисија на основу захтева, документације и додатних података ресорних организационих јединица, доставља стручно мишљење Одељењу за општу управу, заједничке послове и послове органа општине у року од 30 дана од дана пријема уредног захтева.

На основу стручног мишљења Комисије, Одељење за општу управу, заједничке послове и послове органа општине припрема одговарајући акт и доставља га Општинском већу односно Скупштини општине.

**Члан 20.**

Скупштина општине, на основу стручног мишљења Комисије и предлога Општинског већа општине Владичин Хан, доноси акт о давању сагласности на употребу Грба Општине или акт о одбијању захтева из члана 19. ове одлуке.

Актом о давању сагласности на употребу Грба Општине одређују се услови и начин употребе.

**Члан 21.**

Одељење за општу управу, заједничке послове и послове органа општине обавештава Комисију о постојању разлога за ускраћивање права на употребу Грба Општине ради прибављања стручног мишљење Комисије када:

* престану да постоје разлози из члана 14. ове одлуке за давање сагласности;
* правно лице, односно предузетник, употребљава Грб Општине супротно утврђеној намени и условима или се не стара о доличном изгледу украса, незаштићеног знака, односно предмета који се користе у комерцијалне сврхе;
* правно лице, односно предузетник, начином употребе Грба Општине наноси штету и нарушава углед Општине.

Комисија доставља стручно мишљење Одељењу за општу управу, заједничке послове и послове органа општине у року од 30 дана од дана пријема обавештења из става 1. овог члана, које сачињава одговарајући нацрт акта и исти са стручним мишљењем Комисије доставља Општинском већу.

**Члан 22.**

Скупштина Општине на основу стручног мишљења Комисије и предлога Општинског већа општине Владичин Хан, доноси акт којим укида решење о давању сагласности на употребу Грба Општине правном лицу, односно предузетнику.

**Члан 23.**

Правно лице, односно предузетник, коме је актом Скупштине општине укинута сагласност на употребу Грба Општине, дужно је да, по пријему решења одмах, а најкасније у року од 15 дана од дана пријема решења престане да употребљава Грб Општине у сврхе за које му је дата сагласност.

**Члан 24.**

О издатим и укинутим сагласностима за употребу Грба Општине правном лицу, односно предузетнику, води се посебна евиденција.

Евиденцију из става 1. овог члана води Одељење за општу управу, заједничке послове и послове органа општине Општинске управе.

Евиденција из става 1. овог члана садржи: назив и седиште правног лица, односно предузетника коме је дата односно укинута сагласност за употребу Грба Општине, број и датум решења.

IV ЗАСТАВА ОПШТИНЕ

**Члан 25.**

Стег (застава) Владичиног Хана, квадратне је форме (1:1). Застава представља дословно поновљен садржај штита прилагођен квадратном оквиру.

Ликовна интерпретација садржаја описа заставе Општине из овог члана је у **Прилогу 1** - Ликовна интерпретација симбола Општине Владичин Хан, уз ову Одлуку и чини њен саставни део.

**Члан 26.**

Зависно од намене, застава Општине може се израђивати и приказивати сагласно еталону (изворнику) и датим графичким стандардима, у прописаним бојама у црно-белој техници, независно од материјала и димензија, у **Прилогу 3** - Еталон и графички стандарди симбола Општине.

**Члан 27.**

Заставу Општине обавезни су да вију Општина и месне канцеларије.

Јавна предузећа, установе и друге организације чији је оснивач Општина дужне су да вију заставу Општине у дане државних и Општинских празника.

Правна и физичка лица са седиштем или пребивалиштем на територији Општине могу да вију заставу Општине у складу са овом одлуком.

**Члан 28.**

Када се застава општине истиче са заставама других општина поставља се тако да се истиче предност заставе Општине као домаћина и то:

* у центру круга, тако да се јасно види-ако су друге заставе поређане у круг;
* у темену полукруга-ако су заставе поређане у полукруг;
* на челу колоне-ако су заставе поређане у колони;
* на првом месту у врсти, односно са леве стране, спреда гледано-ако су заставе поређане у врсти;

Ако се застава општине истиче са друге две заставе, застава општине налази се у средини, ако није другачије прописано законом.

Ако се застава Општине истиче поред неке друге заставе она се увек налази са леве стране спреда гледано, ако није другачије прописано законом.

У случају да се застава општине истиче поред заставе Републике Србије, стране државе или међународне организације, застава општине се увек налази са десне стране спреда гледано, ако није другачије прописано законом.

Ако се застава општине истиче на говорници може се поставити на копљу са десне стране говорника или на зиду изнад говорника, тако да је говорник не закљања.

**Члан 29.**

Застава Општине не сме бити постављена тако да додирује тло, нити као подлога, подметач, простирка, завеса и сл.

Застава Општине не сме да се употребљава као апликација (апликација појмовно значи примена, употреба и додавање нечему).

Заставом се не могу прекривати возила или други предмети, нити се могу украшавати конференцијски столови или говорнице, осим у форми стоне заставице.

**Члан 30.**

Када се заставе Општине користи као мотив у другим ознакама, амблемима или грбовима примењују се одредбе члана 10. ове одлуке.

**Члан 31.**

На употребу заставе Општине сходно се примењују одговарајуће одредбе ове Одлуке које се односе на употребу грба Општине.

**Члан 32.**

Правном лицу односно предузетнику изузетно се може дати сагласност да заставу Општине употреби као украс, као део незаштићеног знака или у комерцијалне сврхе.

На поступак давања сагласности из става 1. овог члана примењују се одредбе Одлуке које се примењују на поступак давања сагласности за употребу Основног грба Општине.

VI НАДЗОР

**Члан 33.**

Општинска управа Општине Владичин Хан - Одељење за општу управу, заједничке послове и послове органа општине дужно је да прати спровођење ове одлуке и предузима мере, односно анализира ефекте њене примене.

**Члан 34.**

Инспекцијски надзор над спровођењем ове одлуке врши Комунална инспекција Општинскe управe Општине Владичин Хан.

Комунални инспектор је овлашћен да, када утврди да се грб или застава Општине користе супротно одредбама ове одлуке, решењем забрани употребу грба и застава Општине и, по правилу, наложи уклањање са објекта и предмета на којима су истакнути и друге мере ради отклањања утврђених недостатака.

Комунални инспектор је дужан да о предузетим радњама из става 2. овог члана, обавести Одељење за општу управу, заједничке послове и послове органа општине.

VII КАЗНЕНЕ ОДРЕДБЕ

**Члан 35.**

Новчаном казном од 80.000 динара казниће се за прекршај правно лице ако:

1. користи грб и заставу Општине супротно члану 3. и 4. Одлуке;
2. користи грб Општине супротно члану 7. и 8. Одлуке;
3. користи грб Општине супротно члану 9. Одлуке;
4. користи грб Општине без сагласности Скупштине Општине (члан 14. Одлуке);
5. користи заставу Општине супротно члану 26. Одлуке;
6. користи заставу Општине супротно одредби члана 29. Одлуке;
7. користи заставу Општине супротно одредби члана 30. Одлуке;
8. користи заставу Општине без сагласности Скупштине општине (члан 32. Одлуке).

За прекршај из става 1. овог члана казниће се новчаном казном од 10.000 динара и одговорно лице у правном лицу.

За прекршај из става 1. овог члана казниће се предузетник новчаном казном од 40.000 динара.

За прекршај из става 1. овог члана казниће се физичко лице новчаном казном од 8.000 динара.

**Члан 36.**

За прекршаје из чл. 35. ове Одлуке, комунални инспектор издаје прекршајни налог у складу са законом.

VIII ПРЕЛАЗНЕ И ЗАВРШНЕ ОДРЕДБЕ

**Члан 37.**

Органи Општине, јавна предузећа, установе и друге организације чији је оснивач Општина, извршиће усклађивање својих званичних ознака и симбола у року од 90 дана од дана ступања на снагу ове Одлуке.

У року од 90 дана од ступања на снагу ове Одлуке, морају се ускладити са њом сва правна и физичка лица која службено или по основу важећег одобрења користе грб или заставу Општине.

**Члан 38.**

Ова одлука ступа на снагу осмог дана од дана објављивања у "Службеном листу Града Врања".

**СКУПШТИНА ОПШТИНЕ ВЛАДИЧИН ХАН**

**БРОЈ:**

**П Р Е Д С Е Д Н И Ц А**

**Данијела Поповић**